Kun ovet avautuivat, korona unohtui.

Kirkkonummelainen Lea lähti tavalliseen tapaan torstaina paikalliseen Lidliin ostamaan ruokaa riskiryhmään kuuluvalle äidilleen.

Lea käy kaupassa kello 8, jolloin yleensä on vain muutama asiakas ja asioiminen on turvallista.

Parkkipaikalla Lea ihmetteli, kun paikka oli täynnä autoja. Oven edessä oli pitkä jono.

– Yleensä on muutama oven edessä, nyt oli pitkä jono.

Lea muisti lukeneensa jostain, että Lidlillä on myynnissä värikkäitä hittilenkkareita. Hän ajatteli, että voisi myös hankkia itselleen 15 euron lenkkarit.

Lea kertoo, että kun ulko-ovet avautuivat, ihmiset sekosivat.

– Pihalla kaikki jonottivat siistissä jonossa, oli turvavälit ja kaikki. Mutta kun ovet avautuivat, kaikki ryntäsivät sisälle eikä kukaan muistanut koko koronaa.

Kirkkonummella jonotettiin aamulla asiallisesti, mutta myymälän avauduttua turvavälit unohtuivat.­

Hittilenkkarit olivat korissa jossain ihmismassan keskellä.

– Siellä olivat kaikki ihmiset päällekkäin. Myyjä huusi vain, että muistakaa turvavälit, muistakaa turvavälit.

Lea ei uskaltanut mennä lenkkareiden lähelle.

Hän katsoi, miten lenkkarierä meni yhdessä hujauksessa. Ei kestänyt kuin vajaa kymmenen minuuttia niin, yhtään paria ei ollut jäljellä.

Lealle kävi satumainen onni. Hän löysi yhden parin toisesta korista.

– Joku oli jättänyt yhden parin syrjemmälle. Lenkkareiden koko ei varmaan ollut sopinut hänelle.

Kassajonossa kaikki olivat Lean mukaan taas siistissä jonossa ja muistivat turvavälit.

Jono kauppakeskus Redissä Helsingin Kalasatamassa.­

Hyllyt tyhjenivät 10 sekunnissa

IS:n uskollinen lukija todisti aitiopaikalta, miten Lidlin hylly hamstrattiin tyhjäksi hittilenkkareista Kalasataman Redin kauppakeskuksessa Helsingissä.

– Kaikki jonottivat sivistyneesti. Tasan kello 8 alkoi juoksu tai pikakävely laarille, missä oli ryysis, ja se tyhjeni alle 10 sekunnissa, lukija raportoi.

Lenkkarikori tyhjeni nopeasti Redin Lidlissä.­

Ihmisiä oli paikalla hänen arvionsa mukaan noin 30–40 ja kenkäpareja hyllyssä arviolta saman verran.

Kaikki myytiin.

IS:n lukija onnistui hankkimaan hittilenkkarit.­

Onnellinen ostaja sovitti himoittuja lenkkareita.­

Mies heräsi verkko-ostoksille

Pohjoishelsinkiläinen perheenisä heräsi aamuyöllä ja muisti, että tänään niitä Lidlin lenkkareita saa.

Poika oli toivonut niitä jo monta päivää, ja isä itsekin innostui asiasta.

Mies meni ennen kello kolmea Lidlin nettikauppaan ja nappasi perheeseen kaksi paria.

– Onhan tämä vähän hassua, mutta hinta oli niin edullinen, että vähän vitsillä piti nämä ostaa. Tyylittömyydessään nämä ovat suorastaan hienot, mies toteaa.

Myös Helsingin Kontulan Lidlin edustalle muodostui jono.­

Turussa lenkkarit olivat haluttua tavaraa.

Länsikeskuksen Lidlissä ei ollut kello 9 aikaan aamulla ainoatakaan paria jäljellä.

Lenkkarihyllykin oli jo ehditty purkaa tarpeettomana pois.

– Lenkkarit myytiin loppuun heti kahdeksalta, Lidlistä kerrottiin.

Suomen pohjoisimpiin kuuluvassa Kemijärven Lidlissä oli niin ikään jono jo ennen aukeamisaikaa.

– Kun ovet aukesivat, mummot lähtivät painamaan kohti lenkkareita niin, että piti itsekin pistää vauhtia, ostoksilla ollut keski-ikäinen mies kertoo.

Lenkkarit tekivät kauppansa minuuteissa. Muutama asiakas jäi levittelemään käsiään tyhjän laarin luona.

– Koronaohjeet siinä kyllä menivät pieleen, ei ollut turvavälejä. Ihmiset jopa vähän tönivät toisiaan, asiakas kertoo.

Tältä näytti tilanne Helsingin Kallion Lidlissä hieman ennen kello yhdeksää aamulla: kaikki hittilenkkareita sisältäneet laatikot olivat tyhjentyneet.­

Verkkokauppa meni nurin

Lidlin lenkkareiden suosio yllätti kauppaketjun.

– Olimme varautunut pöhinään, mutta emme tällaiseen ostoryntäykseen, kampanjapäällikkö Meri Aalto kertoo.

Lenkkareita oli Suomessa myynnissä kymmeniä tuhansia.

Verkkokaupassa lenkkarit loppuivat minuuteissa. Myymälöissä laarit tyhjenivät ensimmäisen tunnin aikana.

Lidlin verkkokauppa kaatui heti kaupanteon alettua puolilta öin räjähdysmäisen kysynnän takia.

Kysyntä ylitti esimerkiksi Black fridayn moninkertaisesti.

Päivitys 11.30: lisätty Lidlin kommentti